**Серафі́н Ко́рчак-Міхале́ўскі** (польск.: Serafin Korczak-Michalewski; 18 мая 1923, Брэст-над-Бугам — 15 студзеня 2006, Варшава) — беларускі і польскі філосаф, філолаг, паэт.

Біяграфія
---------

Нарадзіўся ў сям’і прадстаўнікоў старога шляхецкага роду. Дзяцінства правёў у вёсцы Росахі (цяпер Пружанскі раён). Скончыў у 1939 годзе польскую гімназію імя Адама Міцкевіча, а ў 1941 годзе — беларускую сярэднюю школу № 1 у Пружанах.

У 1941 сям’я вывезеная ў Сібір, дзе Серафін паступіў у Новасібірскі педагагічны інстытут, займаўся германскімі мовамі. З 1943 — на службе ў Войску Польскім, скончыў афіцэрскую артылерыйскую школу ў Кастраме. Камандаваў батарэяй у складзе 3-га Берлінскага палка  (польск.) (бел. I дывізіі пяхоты імя Тадэвуша Касцюшкі  (польск.) (бел.. Удзельнічаў у вызваленні Варшавы, баях пад Берлінам. Тройчы быў паранены, стаў інвалідам. Узнагароджаны ордэнам Віртуці Мілітары, медалямі.

Пасля вайны навучаўся ва ўніверсітэтах Лодзі, Уроцлава, Варшавы. Атрымаў дыпломы магістра па філасофіі і англійскай філалогіі. Працаваў навуковым супрацоўнікам у Нацыянальнай бібліятэцы ў Варшаве, у Інстытуце матэматычных лічбавых машын, у бібліятэцы Акадэміі навук, у рэдакцыі футуралогіі.

Рукапакладзены ў дыяканы, парафіянін варшаўскае праваслаўнае царквы Св. Яна Клімака  (польск.) (бел..

Дзейнасць
---------

Займаўся навукова-даследчай дзейнасцю ў галіне філасофіі, рэлігіі, філалогіі.

Напісаў тэарэтычную працу «Уводзіны да трансцэндэнтальнай медытацыі» і каля дзесяці навуковых рэфератаў, прысвечаных рэлігійна-філасофскаму вучэнню старажытнай Індыі — ёзе. У Варшаўскім універсітэце наладзіў дзве першыя ў Еўропе выстаўкі, прысвечаныя вучэнню ёгі.

Яму належыць тлумачэнне дагмата пра Святую Тройцу і тэадыцэю, устанаўленне сапраўднага аблічча Багародзіцы і Збавіцеля. Серафін Міхалеўскі пераклаў на польскую мову праваслаўную імшу святога Яна Златавуснага.

Аўтар шматлікіх прац па лінгвістыцы. Склаў два санскрыцка-польскія слоўнікі, селектыўную біяграфію па 900 мовах (слоўнікі і граматыкі), бібліяграфію караімскіх кніг. Распрацаваў праект рэформы кітайскага іерагліфічнага пісьма. Афіцыйна засведчанае яго валоданне 17 мовамі.

Выдаў некалькі зборнікаў уласных афарызмаў на польскай мове. Болей, аднак, вядомы ў Польшчы як паэт. Уваходзіў у Міжнароднае таварыства паэтаў (англ.: International Society of Poets). Паэтычныя творы друкаваліся на англійскай, беларускай, польскай мовах у перыядычных выданнях Варшавы, штотыднёвіку беларусаў Польшчы «Ніва», самвыдаце («Бельскі гостінець», «Białowieżanin») і на радзіме паэта, у пружанскай газеце «Раённыя будні». У Музеі славутых паэтаў (англ.: The International Poetry Hall of Fame) адна з экспазіцый прысвечаная Серафіну Міхалеўскаму.

Сям’я
-----

Меў брата Ежы (? — 1989, Польшча) і сястру Варвару (жыла і памерла ў Пружанах).

Зноскі
------

1. 1 2 3 4 5 6 7 8 9  Czech National Authority Database Праверана 7 лістапада 2022.<a href='https://wikidata.org/wiki/Track:Q13550863'></a>
2. ↑  Корчак-Міхалеўскі, Серафін (нар. 1923) **(нявызн.)**. *Сводный электронный каталог*.  Нацыянальная бібліятэка Беларусі. Праверана 17 красавіка 2012.
3. ↑  Polish Order of the Virtuti Militari Recipients 1792-1992 - M2 (англ.). *Poland Genealogy Resources*.  The Federation of East European Family History Societies. Праверана 21 красавіка 2012.
4. 1 2  *Ірына Тамільчык.*. Міхалеўскі Серафін (Корчак-) **(нявызн.)**. *Беларусы ў свеце*.  Кантакты і дыялогі. Праверана 17 красавіка 2012.(недаступная спасылка)
5. ↑  Ślub Nowosielskiego (польск.). *Don’t Shoot the Prophet* (16 сакавіка 2011). Праверана 21 красавіка 2012.
6. ↑  Materiał dostępny za lata 1988-2000 (польск.).  Polska Biblioteka Literacka. Праверана 17 красавіка 2012.
7. ↑  Białowieżanin (pismo, Białowieża) (польск.). *Encyklopedia Puszczy Białowieskiej*. Праверана 17 красавіка 2012.
8. ↑  *Ірына Сядова.* «Польскія» Пружаны // *Раённыя будні*. — 19 чэрвеня 1993. — № 47 (7084). — С. 3.

Спасылкі
--------

* Беларусы ў свеце(недаступная спасылка)
* Цытаты Серафіна Корчак-Міхалеўскага

|  |  |
| --- | --- |
| ⚙️   Нарматыўны кантроль | GND: 1057559938 · ISNI: 0000 0001 1104 498X · NKC: uk20191030686 · NUKAT: n2002049318 · VIAF: 161265378 |